《出上观音岩至东坞坪》
清代·张文虎

画山难画云，绘水难绘声。我从云中下，忽见略彴横。

石怒闯然立，水激无时平。千折万折逆，七曲八曲并。

掀腾海潮沸，喷薄雄雷鸣。而我踏涧石，缓逐流云行。

我前云徘徊，我后泉砰訇。回瞻树已失，遥望途仍冥。

依依修竹竿，雨濯琅玕青。竹间辟荆扉，塔院才三楹。

云收水亦远，我息僧来迎。

作者简介：（1808—1885）江苏南汇人，字孟彪，又字啸山，自号天目山樵，又号华谷里民。诸生。同治中入曾国藩幕，保候选训导。曾应金陵书局聘，校《史记》，世称善本。晚讲学于南菁书院。习经史、小学、历算、乐律。尝馆金山钱熙祚家三十年，校《守山阁丛书》、《指海》等数百种。喜读《儒林外史》，有评点本。另有《校刊史记札记》、《古今乐律考》、《舒艺室随笔》、《舒艺室杂著》等。